C 283/72
LT
Europos Sąjungos oficialusis leidinys
2023 8 11
2023 m. vasario 14 d., antradienis
3. palankiai vertina aktyvų suinteresuotųjų subjektų dalyvavimą derybų procese; pabrėžia, kad įgyvendinimo ir stebėsenos etapais būtina vykdyti tikras konsultacijas ir užtikrinti įvairių suinteresuotųjų subjektų dalyvavimą, įskaitant prasmingą pilietinės visuomenės, verslo atstovų, darbuotojų organizacijų ir vietos bei čiabuvių bendruomenių dalyvavimą priimant sprendimus, kad būtų garantuota pagarba žemės naudojimo teisėms ir laisvo, išankstinio ir informacija pagrįsto sutikimo principo laikymasis; primena, kad reikia didinti skaidrumą ir užtikrinti veiksmingą informacijos atskleidimą visuomenei bei savalaikį dalijimąsi dokumentais su vietos ir čiabuvių tautomis;
4. ragina Komisiją ir ES delegaciją Gajanoje suteikti pakankamai pagalbos stiprinant pajėgumus ir logistinę bei techninę paramą pagal dabartines ir būsimas vystomojo bendradarbiavimo priemones, kad Gajana galėtų vykdyti įsipareigojimus pagal savanoriškos partnerystės susitarimą;
5. palankiai vertina neseniai priimtą bendrą įgyvendinimo programą ir ragina Gajanos vyriausybę laikytis konkretaus, per nustatytą laiką įvykdytino ir išmatuojamais rezultatais pagrįsto metodo;
6. pabrėžia, kad svarbu plėtoti partnerystes ir bendradarbiavimo mechanizmus siekiant bendrai spręsti visų miško valdymo aspektų klausimus, įskaitant dalijimąsi informacija;
7. palankiai vertina Gajanos dedamas pastangas daryti pažangą siekiant didesnio skaidrumo ir tikisi tolesnio konstruktyvaus bendradarbiavimo kovojant su neteisėta medienos ruoša; pabrėžia, kad prastas valdymas ir korupcija miškų sektoriuje paspartina neteisėtą miškų kirtimą ir miškų alinimą; pripažįsta Gajanos įsipareigojimą ir politinę valią užtikrinti patikimą miškotvarką; pabrėžia, kad FLEGT savanoriškos partnerystės susitarimo sėkmė priklauso ir nuo kovos su sukčiavimu bei korupcija visoje medienos tiekimo grandinėje; primygtinai ragina Gajanos vyriausybę gerinti duomenų rinkimą, kad būtų geriau įgyvendinama atsekamumo sistema, ir toliau siekti panaikinti plačiai paplitusią korupciją bei pašalinti kitus veiksnius, skatinančius neteisėtą medienos ruošą ir miškų alinimą, ypač daug dėmesio skiriant muitinėms ir kitoms valdžios institucijoms, kurios atliks esminį vaidmenį įgyvendinant savanoriškos partnerystės susitarimą ir užtikrinant jo vykdymą; pabrėžia, kad reikia panaikinti nebaudžiamumą miškų sektoriuje, apsaugant aplinkosaugos srities žmogaus teisių gynėjus ir informatorius, taip pat užtikrinant veiksmingas teisių gynimo priemones žmogaus teisių pažeidimų atveju; atsižvelgdamas į tai, palankiai vertina tai, kad Gajana ratifikavo Eskasu susitarimą, ir pabrėžia, kad reikia užtikrinti visišką vietos bendruomenių ir čiabuvių tautų, ypač Amerikos indėnų bendruomenių, žemės naudojimo teisių pripažinimą, be kita ko, kasybos srityje;
8. palankiai vertina tai, kad derybų dėl savanoriškos partnerystės susitarimo procesas suteikė sektoriams galimybę nustatyti bendrus tikslus ir prioritetus siekiant tvarios miškotvarkos ir bendradarbiavimo prekybos srityje, taip pat suteikė svarbią galimybę bendruomenėms dalyvaujamuoju būdu valdyti savo miškus vietos, bendruomenės, regioniniu ir net nacionaliniu ar federaliniu lygmenimis;
9. pabrėžia, kad savanoriškos partnerystės susitarimas suteikia puikią galimybę paskatinti darbo vietų kūrimą miškininkystės sektoriuje; pabrėžia, kad, siekiant užtikrinti, jog tiesiogiai ar netiesiogiai susiję asmenys galėtų gauti naudos iš prekybos, miškotvarkos praktika ir prekyba teisėtai pagaminta mediena turėtų būti socialiniu ir ekonominiu požiūriu tvarios;
10. ragina į visą su savanoriškos partnerystės susitarimo įgyvendinimu susijusią veiklą ir projektus įtraukti lyčių aspekto analizę; ragina, kad būtų atlikta kiekybinė ir kokybinė pagal lytį išskaidoma naudojimosi žeme, turto nuosavybės ir finansinės įtraukties sektoriuose, kuriems turi poveikį prekyba, analizė; ragina Komisiją remti šiuos veiksmus techniniais ir žmogiškaisiais ištekliais;
11. prašo Komisijos reguliariai pranešti Parlamentui apie susitarimo įgyvendinimą, įskaitant Jungtinio stebėsenos ir peržiūros komiteto darbą, kad būtų galima priimti informacija pagrįstą sprendimą, kai bus pasiūlytas deleguotasis aktas, kuriuo leidžiama pripažinti FLEGT licencijas; todėl pabrėžia, kad reikėtų skatinti sudaryti naujus savanoriškos partnerystės susitarimus su kitais partneriais; ragina Komisiją atlikti išsamų savanoriškos partnerystės susitarimo ir būsimo reglamento dėl miškų naikinimo poveikio miškų sektoriaus bei kitų susijusių sektorių darbuotojams ir smulkiesiems gamintojams, kuriuos paveiks griežtesnė miško kirtimo kontrolė ir patikrinimai, vertinimą;
12. pabrėžia, kad būtina spręsti neteisėtos medienos ruošos ir transporto, apdorojimo ir prekybos neteisėta mediena regioninio aspekto klausimą visoje tiekimo grandinėje; ragina tai įtraukti į savanoriškos partnerystės susitarimo vertinimo procesą;